IZVJEŠĆE KOMISIJE 30. GODIŠNJE IZVJEŠĆE O PRAĆENJU PRIMJENE PRAVA EU-a (2012.) /* COM/2013/0726 final */





IZVJEŠĆE KOMISIJE 30. GODIŠNJE IZVJEŠĆE O PRAĆENJU PRIMJENE PRAVA EU-a (2012.) Uvod Učinkovita primjena prava EU-a važna je ako Europska unija želi ostvariti ciljeve svojih politika. Dok su države članice odgovorne za pravovremeno i točno prenošenje direktiva te za ispravnu primjenu i provedbu cijele pravne stečevine[1], Komisija treba pratiti nastojanja država članica i osigurati da njihovo zakonodavstvo bude u skladu s pravom EU-a. Komisija ima širok raspon alata za procjenu toga primjenjuju li se politike EU-a na ispravan način. Također se oslanja na informacije od građana, poslovnih subjekata, NVO-a i drugih dionika koji upućuju na potencijalne probleme koji su povezani s primjenom prava EU-a. U mnogima od ovih pitanja Komisija usko surađuje s državama članicama kako bi pronašla učinkovito i zadovoljavajuće rješenje bez poduzimanja formalnih pravnih aktivnosti. Ako ovo partnerstvo ne proizvodi željene rezultate i ako države članice ne poštuju svoje obveze prema pravu EU-a, Komisija pokreće formalni postupak zbog povrede (u skladu s člankom 258. UFEU-a[2]). Ako se slučajevi upućuju Sudu u skladu s člankom 260. stavkom 2. UFEU-a zbog nepoštovanja prethodne presude i članka 260. stavka 3. UFEU-a, zbog kašnjenja s prenošenjem direktiva, Komisija može predložiti sankcije, a Sud donosi odluke. U 30. godišnjem izvješću o praćenju primjene prava EU-a preispituje se uspjeh u ključnim aspektima primjene prava EU-a i naglašavaju strateška pitanja. Uspjeh i izazovi u primjeni prava EU-a raščlanjeni su po državama članicama i tematskim područjima u radnim dokumentima službi priloženima uz ovo izvješće. 1. Prenošenje direktiva 1.1. Pregled poslova prenošenja u 2012. Prioritet je Komisije smanjiti kašnjenja u prenošenju.[3] U skladu s posebnim režimom sankcija utvrđenim člankom 260. stavkom 3. UFEU-a Komisija predlaže novčane kazne za države članice ako na vrijeme ne prenesu direktive (detalji u točki 1.2. koja slijedi). U usporedbi s prijašnjim godinama, u 2012. bilo je manje direktiva za prenošenje (tj. 56 u usporedbi sa 131 u 2011. i 111 u 2010.). U skladu s time, u 2012. zabilježeno je smanjenje prekršaja kasnog prenošenja u usporedbi s prethodnom godinom (447 prekršaja kasnog prenošenja u 2012. u usporedbi s 1185 postupaka u 2011. i 855 u 2010.). Krajem 2012. bilo je otvoreno 418 slučajeva kasnog prenošenja, što predstavlja smanjenje od 45 % u odnosu na 763 slučaja krajem 2011. Sljedeći dijagram sadržava ključne brojke[4] o postupcima zbog kasnog prenošenja koje je Komisija pokrenula tijekom 2012.: Sljedeća tablica prikazuje prekršaje kasnog prenošenja po državi članici:[5] Četiri područja politike u kojima je pokrenuto najviše prekršaja kasnog prenošenja u 2012. su promet (115 postupaka), potrošači i zdravlje (108), okoliš (63) te unutarnje tržište i usluge (53). Prekršaji kasnog prenošenja nekih direktiva pokrenuti su protiv više od dvije trećine država članica. Na primjer, Komisija je pokrenula postupke protiv 24 države članice zbog kasnog prenošenja direktive o energetskoj učinkovitosti zgrada.[6] Slično tome, 23 države članice bile su uključene u prekršaje kasnog prenošenja takozvane direktive Omnibus I.;[7] 20 postupaka pokrenuto je u vezi s Direktivom o inteligentnim prometnim sustavima u cestovnom prometu;[8] a Direktiva o izmjeni zakonika Zajednice o lijekovima za humanu primjenu[9] dovela je do 19 postupaka. Naposljetku, 18 država članica primilo je pismo opomene zbog kasnog prenošenja izmjena u takozvanoj Direktivi o prospektu.[10] 1.2. Upućivanja na Sud u skladu s člankom 258. / člankom 260. stavkom 3. UFEU-a Prema članku 260. stavku 3. UFEU-a, kod upućivanja predmeta Sudu zbog prekršaja kasnog prenošenja na temelju članka 258. UFEU-a, Komisija može odrediti novčanu kaznu bez čekanja na prvu presudu.[11] Svrha ove inovacije u Lisabonskom ugovoru jest dati snažniji poticaj državama članicama da prenose direktive u okviru rokova koje je odredio zakonodavac. U 2012. godini Komisija je uputila Sudu određeni broj prekršaja kasnog prenošenja sa zahtjevom za novčane kazne u skladu s člankom 260. stavkom 3. UFEU-a. 35 takvih odluka u 2012. odnosilo se na dvanaest država članica: Poljsku (10 slučajeva), Sloveniju (5), Nizozemsku, Finsku (svaka po 4 slučaja), Belgiju, Cipar (svaka po 3 slučaja), Njemačku, Bugarsku, Slovačku, Luksemburg, Portugal i Mađarsku (svaka po jedan slučaj). Predložena dnevna novčana kazna iznosila je između 5 909,40 i 315 036,54 eura. Paušalni iznosi nisu zatraženi. U profilima prekršaja država članica u radnom dokumentu službi Komisije (dio I.) nalaze se detaljnije informacije o ovim slučajevima. 2. Nepravilno prenošenje i loša primjena pravnih propisa EU-a Dok Komisija svojom dužnošću čuvarice Ugovora provodi vlastite istrage kako bi otkrila kršenja prava EU-a (točka 2.1.2), građani, poslovni subjekti i organizacije dionika znatno pridonose praćenju prijavljivanjem nedostataka u prenošenju i/ili primjeni prava EU-a od strane nadležnih tijela država članica (vidi pritužbe u točki 2.1.1). Nakon otkrivanja problemi se prate u bilateralnim raspravama između Komisije i dotične države članice kako bi ih riješili koristeći platformu EU Pilot (točka 2.1.3). 2.1. Otkrivanje problema i neformalna rješenja 2.1.1. Pritužbe Građani, poslovni subjekti, NVO-i ili druge organizacije redovito podnose pritužbe Komisiji. Komisija je utvrdila pravila o postupanju s pritužbama u komunikaciji objavljenoj 2002. Poboljšanje i proširenje metoda za pravilnu prijavu i postupanje s korespondencijom podnositelja pritužaba o primjeni prava Unije, stupanju na snagu UFEU-a i potreba za određenim jezičnim pojašnjenjima zahtijevali su ažuriranje. Ova je komunikacija ažurirana u lipnju 2012.[12] U njoj je zadržan postojeći opći okvir postupanja s pritužbama. Ponovno potvrđuje administrativne mjere kojih se Komisija treba pridržavati pri postupanju s pritužbama, uključujući pravilno bilježenje svake primljene pritužbe, slanje potvrde o primitku, informiranje podnositelja pritužbe o svim koracima koje je Komisija poduzela u daljnjoj obradi njegove/njezine pritužbe te davanje prethodne obavijesti podnositelju pritužbe prije zatvaranja spisa. Sljedeći dijagram prikazuje ključne podatke[13] o pritužbama građana u 2012.: 3141 novih pritužaba – Tri države članice protiv kojih je podneseno najviše pritužaba su: Italija (438), Španjolska (306) i Francuska (242). Slično kao u 2011., građani, poslovni subjekti i organizacije prijavili su nepravilnosti posebno u vezi s okolišem, pravosuđem te unutarnjim tržištem i uslugama (588, 491 odnosno 462 pritužaba). 2859 obrađenih pritužaba – Nakon početne procjene više od 2 800 podnesaka u 2012., Komisija je otvorila bilateralne rasprave s dotičnim državama članicama u vezi sa 621 pritužbom kako bi se pojasnilo jesu li prekršena pravila EU-a.[14] Pritužbe koje su dovele do bilateralnih rasprava najčešće su bile povezane s okolišem, unutarnjim tržištem i uslugama te oporezivanjem i carinskom unijom (131, 130 odnosno 92 spisa otvorena u okviru platforme EU Pilot). Peticije građana Europskom parlamentu i pitanja članova Parlamenta također bi mogla povećati uočene nedostatke u tome kako države članice primjenjuju pravo EU-a. To se najčešće odnosi na pitanja okoliša. Komisija je na temelju toga poslala dva pisma opomene u skladu s člankom 258. UFEU-a (Ujedinjenoj kraljevini i Grčkoj) i pokrenula 22 istrage u okviru platforme EU Pilot. Komisija je primila sedam peticija od Europskog parlamenta u vezi s regionalnom politikom i četiri u vezi sa zdravljem i pitanjima potrošača. Dva spisa u okviru EU Pilota otvorena su nakon što je Parlament u pisanom obliku dostavio pitanja u području poljoprivrede, dva u području unutarnjeg tržišta i tri u području prometa. Detaljnije informacije o peticijama i pitanjima u pisanom obliku nalaze se u radnom dokumentu službi Komisije (stranice dijela II. o okolišu, poljoprivredi, unutarnjem tržištu i uslugama, prometu, pravdi, temeljnim pravima i građanstvu, regionalnoj politici te potrošačima i zdravlju). 2.1.2. Slučajevi na vlastitu inicijativu I Komisijini vlastiti nalazi ukazuju na potencijalna kršenja prava EU-a. Slično kao kod pritužaba, Komisija prvo pokreće bilateralnu raspravu s dotičnom državom članicom u cilju pronalaženja rješenja koje je u skladu s pravom EU-a. Tijekom 2012. pokrenuta je 791 istraga. Tri područja politika s najviše potencijalnih prekršaja su okoliš, unutarnje tržište i usluge te promet (386, 196 odnosno164 novih spisa). Primarno pogođene države članice bile su Francuska, Španjolska i Italija (112, 110 odnosno164 107 novih spisa). 2.1.3. Partnerstvo s državama članicama: EU Pilot EU Pilot je inicijativa Komisije u cilju odgovora na pitanja i utvrđivanja rješenja problema povezanih s primjenom prava EU-a. Ima podršku online baze podataka i komunikacijskog alata. EU Pilot pruža priliku za rješavanje problema prije pokretanja formalnih postupaka kršenja. S obzirom na to da se slučajevi u načelu trebaju obraditi u roku od 20 tjedana, dijalogom u okviru EU Pilota olakšava se brzo rješavanje problema u korist građana i poslovnih objekata te postiže usklađenost s obvezama prava EU-a. Postupno uhodavanje država članica u rad sa sustavom EU Pilot završilo je u lipnju 2012., kada su se dvije preostale države članice, Luksemburg i Malta, prijavile u sustav. U skladu s time, sve države članice postale su sudionice sustava EU Pilot. Sljedeći dijagram sadržava glavne brojke za EU Pilot za 2012.:[15] 1405 novih dosjea tijekom 2012. – Ova se brojka sastoji od 621 pritužbe koje je potvrdila Komisija i 784 novih spisa na vlastitu inicijativu. 1175 spisa je zatvoreno tijekom 2012. – Od 1175 EU Pilot spisa u 2012., Komisija je zatvorila 803 spisa jer je država članica dala zadovoljavajući odgovor. To je stopa rješenja od 68,34 % za države članice (smanjenje od 4,16 % u odnosu na stopu od 72,5 % iz 2011.).[16] 1326 spisa preostalo u tijeku – Do kraja 2012. većina EU Pilot spisa je upućeno Italiji (135), zatim Španjolskoj (107) i Grčkoj (82). S gledišta područja politika, okoliš je ostao vodeće područje s 400 otvorenih dosjea ispred unutarnjeg tržišta i usluga (176) te pravosuđa i temeljnih prava (125). Komisija je u 2012. godini zatvorila 334 spisa u okviru EU Pilota pokretanjem formalnih postupaka zbog povrede prava. Rješenja nisu pronađena za 84 slučaja iz područja okoliša, 42 slučaja iz područja oporezivanja i carinske unije i 42 slučaja iz područja prometa. Italija, Francuska i Španjolska imale su najveći broj takvih prelazaka na tužbe zbog povrede prava (29, 28 odnosno 26 spisa). U 2012. godini su bila samo dva formalna postupka zbog povrede prava koje je Komisija pokrenula izravno slanjem pisma opomene u skladu s člankom 258 UFEU-a, bez korištenja sustava EU Pilot.[17] 2.2. Postupci radi povrede prava Ako država članica ne riješi navodno kršenje prava EU-a, Komisija pokreće postupke radi povrede prava u skladu s člankom 258. UFEU-a[18] i može proslijediti spor Sudu Europske unije (“Sud”). Na kraju 2012. godine bilo je otvoreno 1343 slučaja povrede prava.[19] Broj otvorenih slučajeva povrede prava nastavio se smanjivati – od gotovo 2900 slučajeva u 2009. na 2100 u 2010. i 1775 slučajeva u 2011. Sljedeći dijagrami raščlanjuju ukupni broj slučajeva povrede prava i prekršaja kasnog prenošenja po državama članicama i područjima politika: Rasprave između države članice i Komisije nastavljaju se tijekom formalnog postupka kako bi se nacionalno pravo ili njegova primjena uskladili sa zakonodavstvom EU-a. Statistike potvrđuju da države članice ulažu znatne napore u rješavanje svojih prekršaja bez postupaka na Sudu.[20] Tijekom 2012.: · Komisija je zatvorila 661 prekršaj nakon slanja pisma opomene; · 359 slučajeva je riješeno nakon slanja obrazloženog mišljenja državi članici; i · 42 prekršaja je zatvoreno (ili povučeno sa Suda) nakon što je Komisija odlučila uputiti slučaj Sudu. Ukupno je zatvoreno 1062 slučaja jer je dotična država članica pokazala svoju usklađenost s pravom EU-a. Sud je u 2012. godini donio 46 presuda u skladu s člankom 258. UFEU-a, od čega su 42 presude (91 %) bile u korist Komisije. Sud je donio najviše presuda protiv Belgije (6 od kojih je 1 bila u korist države članice), Portugala (5/0), Nizozemske (4/1) i Francuske (4/0). Tri područja politika u kojima je Sud donio najviše presuda tijekom 2012. godine su okoliš (16), oporezivanje i carinska unija (11) te unutarnje tržište i usluge (6). Dok države članice redovito poduzimaju potrebne mjere za pravovremeno usklađivanje s presudom Suda, Komisija je na kraju 2012. godine još imala 128 otvorenih postupaka povrede prava jer još nije mogla potvrditi da li se država članica pridržavala presude Suda u skladu s člankom 258. UFEU-a. Većina ovih slučajeva odnosila se na Portugal (14), Grčku (13) i Španjolsku (12), odnosno na teme okoliša (54), unutarnjeg tržišta i usluga (17) te oporezivanja i carinske unije (16). Od tih 128 slučajeva 11 je već bilo drugi put upućeno Sudu. Prošle godine donesene su tri sudske presude u skladu s člankom 260. stavkom 2 UFEU-a, dvije protiv Irske[21] i jedna protiv Španjolske[22]. U načelu, sudskom se presudom u skladu s člankom 260. stavkom 2 UFEU-a dotičnoj državi članici može odrediti paušalni iznos i/ili (dnevna) novčana kazna. Paušalni iznos mora platiti odmah, dok se dnevna novčana kazna plaća do postizanja potpune usklađenosti s prvom i drugom presudom Suda. 3. Razvoji politika 3.1. Regulatorna sposobnost EU-a Europski zakonodavci trebaju prepoznati nepotrebne terete i birokratizam. U Komunikaciji[23] objavljenoj krajem 2012. Komisija je pokrenula svoj Program regulatorne sposobnosti i uspješnosti (poznat kao REFIT) kojim jača svoje alate pametnog reguliranja i upravljanje. To uključuje: · pojačanu pomoć državama članicama u prenošenju direktiva EU-a (uključujući planove provedbe); · sustavnije, na riziku utemeljene ocjene sukladnosti nacionalnih provedbenih pravila; i · mehanizme brzog rješavanja problema prije formalnih pravnih postupaka (zajamčene sustavom EU Pilot). 3.2. Bolje upravljanje za jedinstveno tržište Od 2001. šefovi država i vlada Europske unije dogovorili su se o određenom broju ciljeva koje bi države članice trebale ostvariti kako bi poboljšale svoje evidencije prenošenja u pogledu provedbe prava EU-a o jedinstvenom tržištu (SM, Single Market). Internal Market Scoreboards (pokazatelj stanja na unutarnjem tržištu) redovito ocjenjuje kako su države članice ispunile ciljeve jedinstvenog tržišta.[24] Poduzete su važne mjere u upravljanju jedinstvenim tržištem. "Središnje zakonodavstvo jedinstvenog tržišta EU-a" navedeno je u Prilogu Komunikacije o upravljanju jedinstvenim tržištem, koja je donesena u lipnju 2012.[25] Kako bi se ubrzala potpuna usklađenost država članica s pravilima jedinstvenog tržišta, u Komunikaciji su utvrđeni novi ciljevi za postupanje s kršenjima središnjeg prava jedinstvenog tržišta EU-a: · 'nulta tolerancija' (0 %) u pogledu pravovremenog i ispravnog prenošenja središnjeg prava jedinstvenog tržišta EU-a. Ovaj je cilj stroži od općeg manjka kod prenošenja od 1 % dogovorenog u vezi s pravom jedinstvenog tržišta EU-a; · smanjenje trajanja postupaka zbog povrede prava na 18 mjeseci; i · postizanje pune usklađenosti s presudama Suda u roku od 12 mjeseci. Komisija je utvrdila postupke zbog povrede prava koji se odnose na središnje propise jedinstvenog tržišta EU-a i usmjerila je svoja nastojanja u postizanje njihove potpune provedbe. Osim toga, u Komunikaciji se ohrabruju države članice da predaju nacrt provedbenih mjera i dokumenata s obrazloženjem (vidi točku 3.3. ispod) u pogledu središnjih propisa jedinstvenog tržišta EU-a. 3.3. Dokumenti s obrazloženjem za direktive koje su prenijele države članice U godišnjem izvješću iz 2011.[26] opisano je rješenje o kojem su se usuglasile institucije EU-a, u obliku zajedničkih političkih izjava, u pogledu odredaba 'dokumenata s obrazloženjem'[27] nadležnih tijela država članica nakon prijave njihovih mjera prenošenja za određenu direktivu. Države članice pozvane su da pojasne kako su njihova nacionalna pravila za prenošenje ispunila ciljeve utvrđene u određenom broju direktiva. Primjeri uključuju: · Direktivu o energetskoj učinkovitosti;[28] · Direktivu o kontroli opasnosti od velikih nesreća koje uključuju opasne tvari;[29] i · Direktivu o otpadnoj električnoj i elektroničkoj opremi.[30] Kao što je dogovoreno u zajedničkim političkim izjavama, Komisija će izvijestiti o provedbi ovih instrumenata do 1. studenoga 2013. 4. Zaključci Države članice tek će se susresti s velikim izazovima u usklađivanju s pravom EU-a. Tijekom 2012. ostvareno je znatno smanjenje broja prekršaja kasnog prenošenja, koji je proporcionalno raspoređen među državama članicama. Uspjeh prenošenja Nizozemske i Švedske posebno se poboljšao, ali se nije promijenio općenito gledajući redoslijed država članica s obzirom na prekršaje kasnog prenošenja. Unatoč pozitivnim tendencijama, veliki broj direktiva tek treba prenijeti i provesti. Države članice stoga se pozivaju da nastave s naporima ispravnog prenošenja prava EU-a. Države članice pokazale su veliku spremnost za rješavanje problema prije poduzimanja formalnih koraka. Nakon pridruživanja Malte i Luksemburga, svih 27 država članica sudjeluje u sustavu EU Pilot, online platformi kojom upravlja Komisija kao pomoć u brzom rješavanju problema. Razmjene mišljenja u sustavu EU Pilot omogućile su brzo rješenje gotovo 1 200 potencijalnih prekršaja u 2012. godini. Zajedno sa smanjenjem broja formalnih postupaka zbog povrede prava, bilo je i manje slučajeva koje je Komisija trebala uputiti Sudu. Opći redoslijed država članica u pogledu ukupnog broja prekršaja nije se znatno promijenio: one države članice koje su imale najmanje i najviše postupaka zbog povrede prava imale su slične rezultate u prošloj godini. Područja politika u kojima Komisija najčešće pokreće prekršaje i dalje su okoliš, promet, oporezivanje i unutarnje tržište. Ovaj se opći trend djelomično može pripisati uspješnoj suradnji između država članica i Komisije. Kada je Komisija pokrenula formalne postupke, države članice su uložile daljnje napore da postignu usklađenost s pravom EU-a. Kao čuvarica ugovorâ, Komisija će nastaviti aktivno pratiti primjenu prava EU-a. Pravilna provedba neizostavan je sastavni dio regulatorne sposobnosti i uspješnosti. [1] Do kraja 2012. pravna stečevina EU-a sastojala se od 9576 uredaba (2011.: otprilike 8900) i 1989 direktiva (2011.: otprilike 1900) uz primarno zakonodavstvo (Ugovori). [2] Treba napomenuti da se postupci kršenja također mogu započeti u skladu s drugim odredbama prava EU-a, na primjer člankom 106. UFEU-a u kombinaciji s člancima 101. ili 102. UFEU-a. [3] Komunikacija Komisije „Europa rezultata – primjenjivanje prava Zajednice”, COM(2007)502 završna verzija, str. 9. [4] Od zbroja otvorenih prekršaja kasnog prenošenja u 2011. i novih prekršaja kasnog prenošenja u 2012. (763+447=1210), oduzet je broj zatvorenih slučajeva prekršaja kasnog prenošenja (1210-792=418). [5] Ova tablica prikazuje broj otvorenih prekršaja kasnog prenošenja na datum 31. prosinca 2012., bez obzira na godinu kada je slučaj otvoren. Suprotno tome, odjeljak „Prenošenje direktiva” na stranicama dijela I. radnog dokumenta službi Komisije o državama članicama prikazuje koliko je novih slučajeva kršenja kasnog prenošenja pokrenuto protiv država članica u 2012. [6] Direktiva 2010/31/EU o energetskoj učinkovitosti zgrada [7] Direktiva 2010/78/EU Europskog Parlamenta i Vijeća od 24. studenoga 2010. o izmjeni nekoliko direktiva u pogledu ovlasti Europskog nadzornog tijela (Europskog nadzornog tijela za bankarstvo), Europskog nadzornog tijela (Europskog nadzornog tijela za osiguranje i strukovno mirovinsko osiguranje) i Europskog nadzornog tijela (Europskog nadzornog tijela za vrijednosne papire i tržišta kapitala) [8] Direktiva 2010/40/EU Europskog Parlamenta i Vijeća od 7. srpnja 2010. o okviru za uvođenje inteligentnih prometnih sustava u cestovnom prometu i za veze s ostalim vrstama prijevoza [9] Direktiva 2010/84/EU o izmjeni, u pogledu farmakovigilancije, Direktive 2001/83/EZ o zakoniku Zajednice o lijekovima za humanu primjenu [10] Direktiva 2010/73/EU o izmjeni Direktive 2003/71/EZ o prospektu koji je potrebno objaviti prilikom javne ponude vrijednosnih papira ili prilikom uvrštenja u trgovanje i o izmjeni Direktive 2004/109/EZ o usklađivanju zahtjeva za transparentnošću u vezi s podacima o izdavateljima čiji su vrijednosni papiri uvršteni za trgovanje na uređenom tržištu [11] Komunikacija Komisije – Primjena članka 260. stavka 3. Ugovora [12] Komunikacija Komisije Vijeću i Europskom parlamentu o ažuriranju postupanja s podnositeljem pritužbe s obzirom na primjenu prava Unije, COM(2012) 154 završna verzija [13] Od zbroja otvorenih pritužaba u 2011. i novih pritužaba u 2012. (2234+3141=5375) oduzet je broj obrađenih pritužaba (5375-2859=2516). [14] Ostatak pritužaba nije daljnje obrađen jer nisu prekršeni pravni propisi EU-a, ili Komisija nije bila nadležna, ili korespondencija nije zadovoljila uvjete za pritužbu. Također je napomenuto da u hitnim i iznimnim slučajevima Komisija može odlučiti državi članici uputiti pismo opomene (članak 258. UFEU-a) bez prethodne bilateralne rasprave. [15] Od zbroja otvorenih spisa EU Pilot u 2011. i novih spisa EU Pilot u 2012. (1096+1405=2501) oduzet je broj obrađenih spisa (2501-1175=1326). [16] Izvješće Komisije – 29. godišnje izvješće o praćenju primjene prava EU-a (2011.), COM(2012) 714 završna verzija, str. 8. [17] Oba slučaja odnosila su se na mađarske mjere. Daljnje pojedinosti mogu se naći na stranici države članice Mađarske u dijelu I. radnog dokumenta službi Komisije. [18] Ili u skladu s odredbama UFEU-a, vidi bilješku 2. [19] Ovo uključuje sve postupke u kojima je država članica primila barem pismo opomene od Komisije u skladu s člankom 258. UFEU-a. [20] Sljedeće brojke izračunane su za sve slučajeve prekršaja bez obzira na njihovo podrijetlo (tj. pritužba, vlastita inicijativa Komisije ili kasno prenošenje direktiva u državama članicama). [21] Komisija protiv Irske, slučajevi C-374/11 (plaćanje paušalnog iznosa: 2.000.000 eura; dnevna novčana kazna: 12.000 eura po danu) i C-279/11 (plaćanje paušalnog iznosa: 1.500.000 eura) [22] Komisija protiv Španjolske, C-610/10 (plaćanje paušalnog iznosa: 20.000.000 eura; dnevna novčana kazna: 50.000 eura po danu do usklađenja sa sudskom presudom) [23] Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija o regulatornoj sposobnosti EU-a, COM(2012) 746 završna verzija (12. prosinca 2012.) [24] U Internal Market Scoreboards mogu se naći i povijesni razvoji i točne ciljne stope. [25] Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija o boljem upravljanju za jedinstveno tržište, COM(2012) 259 [26] Izvješće Komisije – 29. godišnje izvješće o praćenju primjene prava EU-a (2011.), COM(2012) 714 završna verzija, str. 12. [27] Dokumenti s obrazloženjem trebaju prikazati odnos između nacionalnih pravila prenošenja i posebnih odredaba određene direktive. Mogu biti u obliku korelacijske tablice. [28] Direktiva 2012/27/EU o energetskoj učinkovitosti, izmjeni direktiva 2009/125/EZ i 2010/30/EU i stavljanju izvan snage direktiva 2004/8/EZ i 2006/32/EZ. [29] Direktiva 2012/18/EU o kontroli opasnosti od velikih nesreća koje uključuju opasne tvari, o izmjeni i kasnijem stavljanju izvan snage Direktive Vijeća 96/82/EZ [30] Direktiva 2012/19/EU o otpadnoj električnoj i elektroničkoj opremi (OEOO)